Nous Othes, cuens palatins de Bourgoigne et sires de Salins, faisons savoir à touz... que, come nostre amez uncles messires Jehans de Chalon, sires d’Allay, ait volunté de fonder et de edifier un ospital ou finaige de Joigne en l’enour dou baron monsignour saint Bernart de Monjeu, pour le secorrement des armes de nous et de noz ancessours, pour l’amendement et pour la cressance doudit hospital, nous donons et avons doney à devantdiz Jehan, nostre amé uncle, et à ses escheanz, plain pooir de aquerre adit hospital cenz livrées de terre à estevenens en touz noz fiez et nos rierefiez de nostre conté de Bourgoingne, et volons et comandons que cil qui seront maistres et governours doudit hospital tiegnent franchement les devantdites cenz livrées de terre à estevenens en quelque leu que elles soient acquises. Et pour ce que ceste chose soit plus ferme et plus creable, nous, devantdiz Othes, avons mis nostre seal en ces presentes lettres, qui furent faites et seelées l’an Nostre Signour Jesus Crist qui corroit per mil CC octante et doux, ou mois de decembre.